
RAPORT DE SPECIALITATE
privind modificarea şi completarea tarifelor prevăzute Anexa 2 la HCLMT nr. 151/03.04.2018, modificată şi completată, precum şi stabilirea cotei-părţi ce revine municipiului Timişoara din închirierea unor bunuri
Având în vedere Expunerea de motive nr. SC2019-                              a Primarului Municipiului Timișoara și Proiectul de hotărâre privind modificarea şi completarea tarifelor prevăzute în Anexa 2 la HCLMT nr. 151/03.04.2018, modificată şi completată, precum şi stabilirea cotei-părţi ce revine municipiului Timişoara din închirierea unor bunuri. Facem următoarele precizări:


Prin HCLMT nr. 151/03.04.2018 tarifele la transportul prin curse regulate în trafic local au fost actualizate, modificate şi completate. De asemenea, prin această hotărâre au fost actualizate, modificate şi completate, şi tarifele pentru alte activităţi prestate de către SC Societatea de Transport Public Timişoara SA. HCLMT nr. 151/03.04.2018 a fost modificată şi completată prin HCLMT nr. 373/06.07.2018, HCLMT nr. 466/13.09.2018 şi HCLMT nr. 705/20.12.2018.
Prin adresa cu nr. 3498/19.02.2019, înregistrată la Primăria Municipiului Timişoara cu nr. RE2019-423/19.02.2019, SC Societatea de Transport Public Timişoara SA, solicită modificarea şi completarea unor tarife, aprobate prin Anexa 2 la HCLMT nr. 151/2018, respectiv: punctul 27, precum şi introducerea unor tarife noi, respectiv punctul nr. 36, 37 şi nr. 38, după cum urmează:
Punctul 27. Tarifele practicate  la inspecţia tehnică periodică
Tarifele  practicate au fost stabilite in urma unui studiu de piata care conține  tarifele practicate la alte obiective similare din România. 

            Punctul 36. Tariful de închiriere refugii de călători în vederea colantării cu reclamă
Tarifele  practicate au fost stabilite in urma unui studiu de piata care conține  tarifele practicate la alte obiective similare din România, respectiv principalele companii de transport din Bucureşti, Cluj, Braşov, Arad, Oradea şi Iaşi. Prin HCLMT nr. 465/13.09.2018 s-a aprobat amplasarea de materiale publicitare pe un număr de 58 refugii de călători.
Punctele 37. Tarif pentru cursurile de calificare în următoarele meserii conducator - tramvai sau troleibuz 

Defalcarea tarifelor pentru cursurile de calificare a fost solicitată de către Compartimentul Formare Profesională din cadrul Serviciului Resurse Umane al STPT la cererea regiilor de transport din ţară.
Punctul 38. Tarif pentru cursul de pregătire şi perfecţionare în vederea obţinerii permisului de conducere categoria D 
SC Societatea de Transport Public Timişoara SA a obţinut autorizaţia pentru organizarea cursului în vederea obţinerii permisului de conducere categoria D ,,autobuze”.
Aceste modificări de tarife, respectiv introducerea de noi tarife au fost aprobate de Consiliul de Administraţie, prin Hotărârea nr. 183/27.11.2018, Hotărârea nr. 146/26.09.2018, Hotărârea nr. 182/27.11.2018, respectiv prin Hotărârea nr. 181/27.11.2018.
Prin aceeaşi adresă, cu nr. 3498/19.02.2019, înregistrată la Primăria Municipiului Timişoara cu nr. RE2019-423/19.02.2019, SC Societatea de Transport Public Timişoara SA, solicită aprobarea cotei – părţi ce revine Municipiului Timişoara, în calitate de proprietar, din veniturile realizate prin închirierea geamurilor mijloacelor de transport, aflate în administrarea STPT, în vederea montării de reclamă window graphic.


STPT solicita, prin adresa cu numărul de mai sus, stabilirea cotei părţi în cuantum de 50% pentru fiecare parte justificat de faptul că aceasta are nevoie de venituri pentru întreținerea bunurilor date în administrare, astfel:

,,(1) Se stabileşte cota-parte, fără TVA, ce revine Municipiului Timişoara din gestionarea serviciului de publicitate pe pe geamuri cu reclamă de tip window graphic pe mijloacele de transport în comun aflate în administrarea societății, în cuantum de 50 %.

(2) Cota - parte ce revine Societatii de Transport Public Timişoara de 50 %, va fi utilizată pentru întreţinerea, reparaţia şi mentenanţa mijloacelor de transport în comun care nu mai au o stare tehnică corespunzătoare.”


Potrivit art. 868 alin. (2) din Codul Civil (Legea nr. 287/2009), titularul dreptului de administrare poate folosi şi dispune de bunul dat în administrare în condiţiile stabilite de lege.

       
În conformitate cu prevederile Legii  nr. 213/17.11.1998 privind proprietatea publică şi regimul juridic al acesteia, închirierea bunurilor proprietate publică se poate realiza de către titularul dreptului de proprietate sau de către administratorul acestora, cu aprobarea Consiliului Local, în condiţiile legii. 

        
Luând în considerare art. 16 din Legea nr. 213/1998 privind proprietatea publică şi regimul juridic al acesteia “sumele încasate din închirierea bunurilor proprietate publică se fac venit la bugetul de stat sau bugetele locale, iar “administratorul  are dreptul să încaseze din chirie o cotă – părte între 20 – 50 %, stabilită prin hotărâre de aprobare a consiliului local”. 


Consiliul de Administraţie al S.C. SOCIETATEA DE TRANSPORT PUBLIC TIMISOARA S.A., prin Hotărârea nr. 165/31.10.2018, a aprobat cota parte ce revine societăţii din închirierea geamurilor mijloacelor de transport, aflate în administrarea STPT, în vederea montării de reclamă window graphic, în cuantum de 50%.
În baza celor de mai sus S.C. SOCIETATEA DE TRANSPORT PUBLIC TIMISOARA S.A. va vira cota-parte ce revine Municipiului Timişoara, stabilită de către Consiliul Local, în momentul încasării plăţii. Cota - parte ce revine S.C. SOCIETATEA DE TRANSPORT PUBLIC TIMISOARA S.A., va fi utilizată pentru întreţinerea, reparaţia şi mentenanţa mijloacelor de transport în comun care nu mai au o stare tehnică corespunzătoare.

Potrivit prevederilor art. 17 alin. 1 lit. m) din Legea nr. 92/2007, ale art. 20, art. 22, art. 24 şi art. 26 din Normele cadru privind stabilirea, ajustarea şi modificarea tarifelor pentru serviciile de transport public local de persoane aprobate prin Ordinul preşedintelui A.N.R.S.C. nr. 272/2007, stabilirea, ajustarea sau modificarea tarifelor pentru serviciile de transport public local de persoane se realizează la cererea operatorilor de transport public local de persoane, de către autorităţile administraţiei publice locale implicate în serviciul de transport public local și metropolitan pe baza fundamentării realizate de către STPT, urmând ca, la nivel unitar, acestea să fie aprobate prin hotărârea Adunării Generale a Actionarilor.

Această modificare şi completare a tarifelor, respectiv introducerea de noi tarife, va genera o creştere a veniturilor proprii ale societatii de transport, fiind una din conditiile de acoperire a cheltuielilor, dar si o masura de redresare financiara a societății.


Potrivit art. 17 alin. (1) lit. m) şi o) din Legea nr. 92/2007 a serviciilor de transport public local, consiliile locale, consiliile judeţene şi Consiliul General al Municipiului Bucureşti au următoarele atribuţii:

- stabilirea, ajustarea şi modificarea tarifelor de călătorie pentru serviciul de transport public local de persoane, cu respectarea prevederilor legale privind modalitatea de gestionare a serviciului;

- asigurarea resurselor bugetare pentru susţinerea totală sau parţială a costurilor de transport public de persoane pentru unele categorii sociale defavorizate, stabilite prin hotărâri ale consiliilor locale, ale consiliilor judeţene, ale Consiliului General al Municipiului Bucureşti, după caz, ori prin lege.

  
Articolul 43 lit. d) din Legea nr. 92/2007 a serviciilor de transport public local stipulează că procedura de stabilire a tarifelor percepute pentru prestarea serviciului de transport public local de persoane trebuie să ţină seama, printre altele, de următoarele reguli:

 - modificarea tarifelor sau a subvenţiilor se aprobă prin hotărâre a consiliilor locale, consiliilor judeţene sau a Consiliului General al Municipiului Bucureşti, după caz.

Luând în considerare Hotărârea Consiliului Local nr. 192/23.11.2012 privind aprobarea Protocolul de acordare a facilităţilor la transportul în comun unor categorii de cetăţeni ai Municipiului Timişoara şi operatorului de transport, precum şi hotărârile Consiliului Local privind aprobarea  modalităţii de acordare a gratuităţii la transportul urban cu mijloace de transport în comun de suprafaţă conform Legii nr. 448/2006;

Luând în considerare toate cele mai sus menţionate, propunem aprobarea, prin Hotărârea Consiliului Local al Municipiului Timişoara, a modificării şi completării tarifelor prevăzute în Anexa 2 la HCLMT nr. 151/03.04.2018 conform Anexei, precum şi stabilirea cotei-parţi ce revine Municipiului Timişoara din veniturile realizate prin închirierea geamurilor mijloacelor de transport, aflate în administrarea STPT, în vederea montării de reclamă window graphic.

